“NURLI JOL” GAZETASI TAHRIRIYATI” DAVLAT KORXONASINING USTAVI TO‘G‘RISIDA

“Ommaviy axborot vositalari to‘g‘risida”gi O‘zbekiston Respublikasi Qonuni hamda O‘zbekiston Respublikasi Vazirlar Mahkamasining “O‘zbekiston Respublikasida ommaviy axborot vositalarini davlat ro‘yxatidan o‘tkazish tartibini yanada takomillashtirish to‘g‘risida”gi 2006-yil 11-oktabrda qabul qilingan 214-sonli qarori ijrosini ta’minlash maqsadida O‘zbekiston Respublikasi Oliy Majlisi Qonunchilik palatasining Kengashi, O‘zbekiston Respublikasi Oliy Majlisi Senatining Kengashi hamda O‘zbekiston Respublikasi Vazirlar Mahkamasi qaror qiladilar:
 1. “Nurli jol” gazetasi tahririyati” davlat korxonasining ustavi ilovaga muvofiq tasdiqlansin. 
 2. Toshkent shahar hokimligi (A. To‘xtayev) “Nurli jol” gazetasi tahririyati” davlat korxonasini, O‘zbekiston Matbuot va axborot agentligi (B. Alimov) “Nurli jol” gazetasini belgilangan tartibda davlat ro‘yxatidan o‘tkazishni ta’minlasin.
 3. O‘zbekiston Respublikasi Oliy Majlisi Qonunchilik palatasi Spikeri o‘rinbosari X.N. Do‘stmuhamedov, O‘zbekiston Respublikasi Oliy Majlisi Senati Raisi o‘rinbosari F.F. Muhitdinova va O‘zbekiston Respublikasi Bosh vaziri o‘rinbosari A.N. Aripovga muassislar bilan “Nurli jol” gazetasi tahririyati” davlat korxonasi o‘rtasida shartnoma tuzish topshirilsin.
 4. O‘zbekiston Respublikasi Oliy Majlisi Kengashi va O‘zbekiston Respublikasi Vazirlar Mahkamasining 2003-yil 24-dekabrda qabul qilingan “Nurli jol” gazetasi tahririyatining Ustavi to‘g‘risida”gi 587-II/566-sonli Qarori o‘z kuchini yo‘qotgan deb topilsin.
 1. Ushbu Ustav O‘zbekiston Respublikasining Fuqarolik kodeksi, “Ommaviy axborot vositalari to‘g‘risida”gi O‘zbekiston Respublikasi Qonuni, boshqa qonun hujjatlariga muvofiq “Nurli jol” gazetasi tahririyati” davlat korxonasining (bundan buyon matnda Tahririyat deb yuritiladi) huquqiy maqomini, faoliyati xususiyatlarini, Muassislarning, Tahririyatning huquq va majburiyatlarini, Tahririyat va Muassislar o‘rtasidagi mulkiy munosabatlarni belgilaydi.
 2. Tahririyatning muassislari O‘zbekiston Respublikasi Oliy Majlisi Qonunchilik palatasi Kengashi, O‘zbekiston Respublikasi Oliy Majlisi Senati Kengashi, O‘zbekiston Respublikasi Vazirlar Mahkamasi (bundan buyon matnda Muassislar deb yuritiladi) hisoblanadi.
 3. Tahririyat o‘z faoliyatida O‘zbekiston Respublikasi Konstitutsiyasiga, O‘zbekiston Respublikasi qonunlariga, O‘zbekiston Respublikasi Oliy Majlisi palatalari qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Ustavga hamda boshqa qonun hujjatlariga amal qiladi.
 4. Tahririyat o‘ziga operativ boshqarish huquqi asosida berilgan davlat mulki negizida tashkil etilgan davlat unitar korxonasidir. Tahririyat o‘ziga berilgan mulkdan qonunga, o‘z faoliyatining maqsadlari va vazifalariga, mulkdorning (vakolatli davlat organining) topshiriqlariga muvofiq foydalanadi hamda uni tasarruf etadi.
 5. Tahririyatning nomi:
 o‘zbek tilida — “Nurli jol” gazetasi tahririyati” davlat korxonasi;
 qozoq tilida — “Nurli jol” gazeti redaksiyasi” memlekettik kəsiporni;
 rus tilida — Gosudarstvennoye predpriyatiye “Redaksiya gazeti “Nurli jol”.
 6. Tahririyat yuridik shaxs bo‘lib, alohida mol-mulkka, mustaqil balansga, bank hisob-kitob varaqlariga, shu jumladan valyuta hisob-kitob varaqlariga, o‘z ramzi va logotiplariga, shtamplari va blankalariga, O‘zbekiston Respublikasi Davlat gerbi tasviri tushirilgan, o‘zining to‘liq rasmiy nomi davlat tilida yozilgan muhrga ega bo‘ladi.
 7. Tahririyat qonun hujjatlarida belgilangan tartibda o‘z zimmasiga mulkiy hamda shaxsiy nomulkiy huquqlar va majburiyatlar olishga hamda ularni amalga oshirishga, sudda da’vogar va javobgar bo‘lishga haqlidir.
 8. Tahririyat davlatning boshqa korxonasi muassisi bo‘lishga haqli emas.
 9. Tahririyat manzili: 100000, Toshkent shahri, Matbuotchilar ko‘chasi, 32-uy.
 10. Tahririyatning asosiy faoliyati “Nurli jol” ijtimoiy-siyosiy va ommaviy nashrini chiqarishdan iboratdir.
 11. “Nurli jol” gazetasi ijtimoiy-siyosiy va ommaviy nashr bo‘lib, qozoq tilida, haftada ikki marta, A-2 bichimida, 4 (keyinchalik undan ham ko‘p) sahifada chop etiladi.
 12. Tahririyatning asosiy vazifalari quyidagilardan iborat:
 “Nurli jol” gazetasida materiallar chop etish orqali O‘zbekiston Respublikasi Oliy Majlisining Qonunchilik palatasi va Senati, O‘zbekiston Respublikasi Vazirlar Mahkamasi, davlat hokimiyati va boshqaruvi organlari, xo‘jalik boshqaruvi organlari va boshqa tuzilmalar faoliyatini xolis yoritish;
 O‘zbekiston Respublikasi qonunlari matnlarini, O‘zbekiston Respublikasi Prezidenti farmonlari, qarorlari va farmoyishlarini, Muassislar hamda ularning organlari qarorlari va farmoyishlarini, ularning majlislari va yig‘ilishlariga doir materiallarni chop etish;
 mamlakat va ijtimoiy-siyosiy, iqtisodiy, madaniy-ma’rifiy hayotida sodir bo‘layotgan demokratik o‘zgarishlarni, voqealarni xolis va haqqoniy tarzda yorituvchi materiallar hamda axborotlarni muntazam e’lon qilib borish.
 13. Asosiy vazifalariga muvofiq Tahririyat:
 maqolalar va axborotlarning yuksak professional darajada tayyorlanishini, ularning xolisligi va to‘g‘riligini ta’minlaydi;
 tarixiy, umuminsoniy, ma’naviy, madaniy qadriyatlarga, milliy an’analarga qiziqish o‘sib borayotganligi munosabati bilan mamlakatimizda olib borilayotgan islohotlarning maqsad va yo‘nalishlarini keng yoritib boradi;
 adabiy-badiiy ilovalar, albomlar chiqaradi, yuridik va jismoniy shaxslarning reklama hamda e’lonlarini belgilangan tartibda e’lon qiladi;
 ijodiy jamoada qulay ish sharoitlarini yaratadi, xodimlarni o‘z xizmat vazifalarini bajarishi uchun zarur bo‘lgan texnika vositalari va boshqa jihozlar bilan ta’minlaydi;
 mehnat va ishlab chiqarish intizomini mustahkamlaydi;
 xodimlarning ijodiy muvaffaqiyatlarini ma’naviy va moddiy jihatdan rag‘batlantirib boradi, ularning kasbiy mahoratini oshirishga ko‘maklashadi, turmush sharoitlarini yaxshilash to‘g‘risida g‘amxo‘rlik qiladi.
 14. Muassislar quyidagi huquqlarga ega:
 Tahririyat faoliyatining turlari, maqsadi, predmetini belgilash;
 Tahririyatning tashkiliy-huquqiy tuzilmasini tasdiqlash;
 Tahririyat Ustaviga o‘zgartish va qo‘shimchalar kiritish;
 Tahririyat bosh muharriri bilan tuzilgan shartnomaning amal qilish muddatini mehnat to‘g‘risidagi qonun hujjatlarida nazarda tutilgan tartibda muddatidan oldin tugatish;
 Tahririyatni qayta tashkil etish yoki tugatish to‘g‘risida qaror qabul qilish, tugatuvchini tayinlash va tugatish balansini tasdiqlash;
 Tahririyat mulki bilan bog‘liq bitimlarni haqiqiy emas deb e’tirof etish to‘g‘risidagi da’vo bilan sudga murojaat qilish;
 Tahririyatning ortiqcha yoki foydalanilmayotgan yoxud belgilangan maqsadda foydalanilmayotgan mulkini olib qo‘yish yoki tasarruf etish;
 zarur hollarda Tahririyatni xususiylashtirish yoki davlat mulkidan chiqarish;
 Tahririyatga yetkazilgan zararlarni undirish to‘g‘risida Tahririyat rahbariga nisbatan da’vo taqdim etish;
 bosma mahsulotning qonun hujjatlari talablari va davlat standartlariga mosligini nazorat qilish;
 Tahririyatning qonuniy manfaatlarini davlat muassasalari va chet davlatlar oldida himoya qilish, uning faoliyatini rivojlantirishga ko‘maklashish;
 Tahririyat tomonidan boshqa shaxslarga foydalanishga berilgan mol-mulkdan olingan foydaning hammasini yoki bir qismini Ustavga muvofiq olish;
 qonun hujjatlarida, ushbu Ustavda, shuningdek Muassislar bilan Tahririyat o‘rtasida tuzilgan shartnomada nazarda tutilgan vakolatlar doirasida Tahririyat faoliyatini boshqarishda ishtirok etish;
 Tahririyatdan qonun chiqaruvchi va ijro etuvchi hokimiyat organlari faoliyatini xolisona yoritishni, O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Muassislarning normativ-huquqiy hujjatlari, matbuotda e’lon qilish uchun mo‘ljallangan materiallar belgilangan muddatlarda chop etilishini talab qilish.
 15. Muassislar:
 Tahririyat ustavini tasdiqlashi; 
 Tahririyat bilan shartnoma tuzishi;
 Tahririyat tomonidan ommaviy axborot vositalari to‘g‘risidagi qonun hujjatlariga rioya etilishini ta’minlashi;
 Tahririyat bosh muharririni tayinlashi, mehnat to‘g‘risidagi qonun hujjatlariga muvofiq u bilan mehnat shartnomasi tuzishi;
 bosh muharrir o‘rinbosarini, mas’ul kotibni tayinlashi;
 mol-mulkni tasarruf etish uchun Tahririyatga ruxsat berishi;
 zarur hollarda Tahririyatga moddiy-texnikaviy, moliyaviy va boshqa xil yordam ko‘rsatishi;
 Tahririyatning moliya-xo‘jalik faoliyati ustidan belgilangan tartibda tekshirishlar va audit o‘tkazilishini, nazorat olib borilishini ta’minlashi;
 Tahririyatga berilgan davlat mulkidan belgilangan maqsadda foydalanilishini va uning lozim darajada saqlanishini nazorat qilishi shart.
 16. Muassislar qonun hujjatlariga muvofiq boshqa huquqlarga ham ega bo‘lishi, shuningdek ularning zimmasida o‘zga majburiyatlar ham bo‘lishi mumkin.
 17. Tahririyat quyidagi huquqlarga ega:
 axborotni izlash, olish va tarqatish; 
 axborot olish uchun davlat va xo‘jalik boshqaruvi organlariga, fuqarolarning o‘zini o‘zi boshqarish organlari, jamoat birlashmalari, boshqa tashkilotlarga murojaat qilish;
 e’lon qilishga tayyorlangan materiallarni tekshirish uchun vakolatli tashkilotlarga va mutaxassis-ekspertlarga murojaat qilish;
 qonun hujjatlari bilan taqiqlanmagan ishlab chiqarish-xo‘jalik faoliyatini amalga oshirish;
 axborot, reklama, dizayn, matbaa xizmatlari ko‘rsatish;
 qonun hujjatlarida belgilangan tartibda ilovalar nashr etish;
 qonun hujjatlariga muvofiq mol-mulkni tasarruf etish;
 gazetani chiqarish rejasini ishlab chiqish va tasdiqlash;
 o‘z foydasining bir qismini Tahririyat faoliyatini rivojlantirishga hamda xodimlarni moddiy rag‘batlantirishga belgilangan tartibda yo‘naltirish.
 18. Tahririyat: 
 O‘zbekiston Respublikasi qonunlari va boshqa normativ-huquqiy hujjatlari talablariga rioya etishi;
 gazetadagi maqolalarning mazmunan yuksak saviyali va ma’nosi tushunarli bo‘lishini, dolzarbligini ta’minlashi;
 O‘zbekiston Respublikasi Prezidenti, Muassislar tomonidan qabul qilingan normativ-huquqiy hujjatlarni, ular faoliyatini yorituvchi boshqa materiallarni bepul e’lon qilishi;
 Muassislarga Tahririyatning moliya-xo‘jalik faoliyati to‘g‘risida hisobotlar taqdim etishi;
 tasarrufidagi mol-mulkdan belgilangan maqsadda foydalanilishini va uning lozim darajada saqlanishini ta’minlashi shart.
 19. Tahririyat qonun hujjatlariga muvofiq boshqa huquqlarga ham ega bo‘lishi, shuningdek uning zimmasida o‘zga majburiyatlar ham bo‘lishi mumkin.
 20. Tahririyat o‘z majburiyatlari bo‘yicha o‘ziga tegishli mol-mulk bilan javob beradi. Tahririyatning mol-mulki yetarli bo‘lmagan taqdirda Muassislar Tahririyat majburiyatlari bo‘yicha belgilangan tartibda subsidiar javobgar bo‘ladilar.
 21. Tahririyat Muassislarning majburiyatlari bo‘yicha javob bermaydi.
 22. Tahririyatning ustav fondi 11.820 300 ( o‘n bir million sakkiz yuz yigirma ming uch yuz) so‘mni tashkil etadi.
 23. Tahririyatning mol-mulki:
 Tahririyatga operativ boshqarish huquqi asosida berilgan mol-mulk;
 Tahririyatning o‘z faoliyatidan olingan daromadlar;
 qonun hujjatlarida taqiqlanmagan boshqa manbalar hisobiga shakllantiriladi.
 24. Tahririyat mol-mulkining qiymati Tahririyatning mustaqil balansida aks ettiriladi.
 25. Tahririyat mol-mulki bo‘linmas bo‘lib, u kiritilgan hissalar (ulushlar, paylar) bo‘yicha, shu jumladan Tahririyat xodimlari o‘rtasida ham taqsimlanmaydi.
 26. Tahririyat mol-mulkini tasarruf etish quyidagi hollarda Muassislar bilan kelishilgan holda Tahririyat bosh muharriri tomonidan amalga oshiriladi:
 asosiy vositalarni sotish, ularni ijaraga yoki garovga berish;
 xo‘jalik jamiyatlarining aksiyalarini (ulushlarini) sotib olish;
 xo‘jalik jamiyatining Tahririyatga tegishli bo‘lgan aksiyalarini (ulushlarini) sotish;
 mol-mulkni Tahririyat faoliyatining Ustavda belgilangan maqsad va vazifalariga nomuvofiq boshqa maqsadlarda tasarruf etish.
 27. Tahririyatning ustav fondi qonun hujjatlarida belgilangan tartibda kamaytirilishi yoki olingan foyda yoxud Muassislar tomonidan unga berilgan qo‘shimcha mol-mulk hisobiga ko‘paytirilishi mumkin.
 28. Budjetga va budjetdan tashqari fondlarga barcha soliqlar hamda boshqa majburiy to‘lovlar to‘langanidan keyin qoladigan sof foyda Tahririyat tasarrufiga o‘tadi.
 29. Tahririyat tasarrufida qoladigan sof foyda belgilangan tartibda zaxira fondi va boshqa fondlarni tashkil etishga yo‘naltirilishi mumkin.
 30. Joriy masalalarni va istiqbolga mo‘ljallangan vazifalarni hal etish uchun tahrir hay’ati tuziladi. Tahrir hay’ati Tahririyatning ijro etuvchi organi bo‘lib, uning tarkibiga: bosh muharrir, Muassislar vakillari, bosh muharrir o‘rinbosari, mas’ul kotib va yetakchi bo‘limlarning muharrirlari, jurnalistlar, jamoatchilik vakillari kiradilar. Tahrir hay’atining shaxsiy tarkibi va a’zolari soni bosh muharrir tavsiyasiga binoan Muassislar qarori bilan tasdiqlanadi.
 31. Tahririyatga bosh muharrir boshchilik qiladi. Bosh muharrir Muassislar qarori bilan lavozimga tayinlanadi va lavozimidan ozod etiladi. 
 Bosh muharrir o‘rinbosari hamda mas’ul kotib bosh muharrirning tavsiyasiga binoan Muassislar qarori bilan lavozimga tayinlanadi va lavozimidan ozod etiladi. 
 32. Bosh muharrir Muassislar oldida Tahririyat faoliyati to‘g‘risida belgilangan tartibda hisobot beradi. 
 33. Bosh muharrir Muassislar bilan kelishgan holda Tahririyatning shtat jadvalini tasdiqlaydi.
 34. Bosh muharrir o‘z vakolatlari doirasida:
 o‘z o‘rinbosarini hamda mas’ul kotibni lavozimga tayinlash va lavozimidan ozod etish bo‘yicha Muassislarga takliflar kiritadi;
 Tahririyat oldiga qo‘yilgan vazifalarning bajarilishini tashkil etadi, tahrir hay’ati va Tahririyat mehnat jamoasi ishiga boshchilik qiladi, Tahririyat nomidan ishonchnomasiz faoliyat ko‘rsatadi, buyruqlar chiqaradi, ishonchnomalar beradi;
 qonun hujjatlarida belgilangan tartibda mehnat shartnomalarini tuzadi va bekor qiladi;
 Tahririyat xodimlarining lavozim maoshlariga qonun hujjatlarida belgilangan tartibda ustamalar belgilaydi;
 qonun hujjatlarida nazarda tutilgan boshqa vazifalarni amalga oshiradi.
 35. Bosh muharrir o‘z vakolatlarini va mansab vazifalarini bajarishda Tahririyat manfaatlarini ko‘zlab harakat qiladi, budjetga va budjetdan tashqari jamg‘armalarga soliqlar hamda boshqa majburiy to‘lovlar, xodimlarning ish haqi va ish haqiga tenglashtirilgan boshqa to‘lovlar o‘z vaqtida to‘lanishini, mehnat huquqlari munosabatlaridan kelib chiqadigan qonuniy talablarning qanoatlantirilishini, ishlab chiqarish faoliyati bilan bevosita bog‘liq ehtiyojlar uchun pul mablag‘lari o‘tkazilishini ta’minlaydi.
 36. Bosh muharrir o‘z harakatlari (harakatsizligi) uchun qonun hujjatlarida belgilangan tartibda javobgar bo‘ladi.
 37. Bosh muharrir vaqtincha yo‘qligida o‘rinbosari uning vazifasini bajarib turadi.
 38. Tahririyat shtatida turgan, materiallarni to‘plash, tahrir, tahlil qilish, tayyorlash bilan shug‘ullanuvchi shaxslar, shuningdek texnik va xizmat ko‘rsatuvchi personal Tahririyat xodimlaridir.
 39. Tahririyat xodimlari tarkibiga kiruvchi ijodiy xodimlarga: bosh muharrir, uning o‘rinbosari, mas’ul kotib, bo‘limlarning muharrirlari, sharhlovchilar, o‘z muxbirlari va katta muxbirlar, muxbirlar, fotomuxbir, tarjimonlar, reklama bo‘limi xodimlari kiradi. 
 40. Tahririyat jamoasidagi mehnatga oid munosabatlar qonun hujjatlari, ushbu Ustav, jamoa shartnomasi talablari asosida, ichki mehnat tartibi qoidalari, mansab yo‘riqnomalari hamda Tahririyat qabul qilgan boshqa normativ hujjatlarga muvofiq tartibga solinadi. Tahririyat xodimlariga yagona namunadagi guvohnoma beriladi.
 41. Tahririyat xodimlarining mehnatiga haq to‘lash shakli, tizimi, miqdori, shuningdek qalam haqi miqdori Tahririyat tomonidan qonun hujjatlariga muvofiq belgilanadi.
 42. “Nurli jol” gazetasining chiqarilishini to‘xtatib turish yoki tugatish “Ommaviy axborot vositalari to‘g‘risida”gi O‘zbekiston Respublikasi Qonunining 24-moddasiga muvofiq amalga oshiriladi.
 43. Tahririyat hisobot davri tugagach, vakolatli organlarga moliyaviy hisobotni va ro‘yxati qonun hujjatlarida belgilangan boshqa hujjatlarni taqdim etadi. Tahririyat hujjatlarning saqlanishini va ularning belgilangan tartibda davlat arxiviga saqlash uchun topshirilishini ta’minlaydi.
 44. Tahririyatning xo‘jalik yurituvchi subyekt sifatidagi faoliyatini nazorat qilish qonun hujjatlarida belgilangan tartibda Muassislar va boshqa vakolatli organlar tomonidan amalga oshiriladi.
 45. Tahririyat qonun hujjatlariga muvofiq Muassislar qaroriga ko‘ra yoki sud qarori asosida qayta tashkil etilishi yohud tugatilishi mumkin.
 46. Tahririyat tugatilganda uning pul mablag‘lari, mol-mulki va boshqa aktivlari kreditorlar bilan barcha hisob-kitoblar qilinganidan so‘ng belgilangan tartibda Muassislar tasarrufiga o‘tkaziladi.